**សម្ភាសរបស់ឈ្មោះ លឿង សុភ័ក្រ**

ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ លឿង សុភ័ក្រ

**ពត៌មានសង្ខេបឈ្មោះ លឿង សុភ័ក្រ**

*បងស្រី លឿង សុភ័ក្រ កើតនៅឆ្នាំ១៩៨៦ មានអាយុ៣៣ឆ្នាំ នៅក្នុងភូមិកោះក្របី ខេត្តកណ្តាល មានបងប្អូនបង្កើត៨នាក់សរុប ដោយសារតែកាលនោះជីវៈភាពគ្រួសារលំបាកខ្វះខាតម្តាយបងស្រីយកបងស្រីទៅរស់នៅជាមួយអ៊ំអស់រយៈពេល១១ឆ្នាំ រហូតទាល់គាត់មានជីវៈភាពធូរធារបានម្តាយបងស្រីយកបងស្រីអោយមករស់នៅជាមួយវិញ។ បងស្រីបានរៀនសូត្រត្រឹមទី៩តែប៉ុណ្ណោះ ព្រោះកាលនោះខឹងគ្រូ ដោយសារបានចំណាត់ថ្នាក់ដល់ទៅ៣០ជាង ដែលបងស្រីអត់ដែរបានរៀនខ្សោយដល់កំរិតនោះទេ ធ្លាប់តែទទួលបានលេខ១ លេខ២ដែរ​។ សព្វថ្ងៃបងស្រីមានមុខរបរជាអ្នកដាំផ្កាម្លិះលក់នៅ ភូមិកោះក្របីផ្ទាល់តែម្តង សម្រាប់ចិញ្ចឹមជិវិត និងផ្គត់ផ្គង់សមាជិកគ្រួសារ៣នាក់ កូនបងស្រី២នាក់ទៀត ប្រុស១ស្រី១ ដោយប្តីស្រីបានលែងលះជាមួយនឹងស្វាមីព្រោះគាត់លួចមានស្រីក្រៅ តែសព្វថ្ងៃស្វាមីបងស្រីនៅតែបន្តជួយចិញ្ចឹមកូន២នាក់ខ្លះដែរ។ បងស្រីផ្តែផ្តាំដល់កូនចៅថាអោយខំប្រឹងរៀនសូត្រ ស្តាប់បង្គាប់ឪពុកម្តាយ យកបងស្រីជាគំរូ បើសិនជាកាលនោះរឿងយកប្តីស្តាប់តាមឪពុកម្តាយនោះ ប្រហែលអត់ចឹងនោះទេ នេះបងស្រីស្រលាញ់ជាមួយស្វាមីបងខ្លួនឯងនោះទេ។*

ក៖ ចាសជាដំបូងសូមជម្រាបសួរបងស្រី!

ខ៖ចាស!

ក៖ ចាសថ្ងៃនេះ ខ្ញុំមានឱកាសមកសម្ភាសបង ហើយថ្ងៃសម្ភាសគឺជាថ្ងៃទី១៣ ខែ១០ ឆ្នាំ២០១៨!

ខ៖ ចាស!

ក៖ ចាសខ្ញុំជាអ្នកសម្ភាសមានឈ្មោះថា ហេង សុជីវី ហើយចុះបងវិញ តើមានឈ្មោះអ្វីដែរ?

ខ៖ បងមានឈ្មោះ សុភ័ក្រ អូន!

ក៖ ចាស!ឈ្មោះនឹងត្រូវជាមួយនឹងអត្តសញ្ញណប័ណ្ណបងទាំងនាមត្រកូល?

ខ៖ ក្នុងអត្តសញ្ញាណប័ណ្ណរបស់បងឈ្មោះ លឿងសុភ័ក្រ!

ក៖ ចុះមានឈ្មោះហៅផ្សេងពីហ្នឹងអត់បង?

ខ៖ អត់ទេមានតែ១ហ្នឹង!

ក៖ ហើយឈ្មោះហ្នឹងផងដែរឪពុកម្តាយរបស់បងជាអ្នករៀបចំដាក់ឈ្មោះហ្នឹងអោយត្រូវអត់?

ខ៖ ចាស!

ក៖ ហើយគាត់មានប្រាប់បងថាមានអត្តន័យយ៉ាងម៉េចដែរបង?

ខ៖ ឈ្មោះរបស់ខ្ញុំនេះ គឺយាយអ្នកដាក់អោយ យាយថាប្រើឈ្មោះហ្នឹងទៅល្អ! ឈ្មោះសុភ័ក្រមង្គល! ហ្នឹងហើយគាត់បាននិយាយតែប៉ុណ្ណឹងម៉ែខ្ញុំគាត់បានប្រាប់តែប៉ុណ្ណឹងដែរ។

ក៖ ចាស!

ខ៖ ហ្នឹងហើយ!

ក៖ សម្រាប់បងឆ្នាំហ្នឹងអាយុប៉ុន្នានហើយ?

ខ៖ ៣៣ឆ្នាំអូន!

ក៖ អូ! ហើយបងកើតនៅឆ្នាំណាដែរបង?

ខ៖ ១៩៨៦!

ក៖ ចាស!ហើយថ្ងៃវិញបងតើថ្ងៃខែណាដែរ?

ខ៖ កើតថ្ងៃទី១៩ខែ២ឆ្នាំ១៩៨៦!

ក៖ ចាស! ហើយសម្រាប់ស្រុកកំណើតវិញបង នៅក្នុងស្រុកណាដែរបង?

ខ៖ នៅខាងកោះក្របីហ្នឹង! នៅខាងក្រោយតាខ្មៅហ្នឹង!

ក៖​អូ!

ខ៖(បងស្រីនិយាយខាងក្រៅថាមកលេងបងប្អូនខាងប្តី!)

ក៖ ហើយអឺដូចជាសម្រាប់ទីលំនៅអចិត្រៃយ៏របស់បងនៅឯនោះទេ តែនេះបងមកលេង?

ខ៖ មកលេង!

ក៖ ចឹងចុះស្រុកកំណើតរបស់បងនៅឯណាដែរបង?

ខ៖ ស្រុកកំណើតរបស់បង នៅខាងកោះក្របីនុងតែម្តង! បានប្តីអ្នកស្រុកនៅកោះដាច់

ក៖ ចាស!

ខ៖ ហ្នឹងហើយ!

ក៖ ហើយសម្រាប់ក្រុមគ្រួសារបង ក្រុមគ្រួសារផ្ទាល់បងប្អូនអីបង តើគាត់នៅឯណាដែរឥឡូវ?

ខ៖ នៅខាងកោះក្របីទាំងអស់គ្នាតែម្តង!

ក៖ ហឹម!

ខ៖ ចឹងបានថាមានតែខ្ញុំនេះទេ ដែលបានប្តីនៅឆ្ងាយជាងគេ

ក៖ ហឹសៗ

ខ៖ មានអ្នកនៅគៀនស្វាយ១និងកោះក្របី១នាក់ បងប្អូនរបស់ខ្ញុំច្រើន!

ក៖ ប៉ុន្នាននាក់ទៅបង?

ខ៖ ៨នាក់!

ក៖ ហើយបងជាកូនទីប៉ុន្នានដែរ?

ខ៖ ខ្ញុំកូនទី៤

ក៖ បងប្អូនរបស់បងមានស្រីប៉ុន្នានហើយប្រុសប៉ុន្នានដែរ?

ខ៖ ស្រីមាន៦ ប្រុស២

ក៖ ចាស! ហើយគាត់ទាំងអស់គ្នាសព្វថ្ងៃមានស្វាមី មានក្រុមគ្រួសារអស់ហើយបងហេស?

ខ៖ មានអស់ហើយ!

ក៖ ហឹម ហើយបងអាចចាំបងប្អូនរបស់បងទាំង៨នាក់បានដែរឬទេ?

ខ៖ បាន!

ក៖​គាត់ឈ្មោះអ្វីខ្លះដែរ?

ខ៖ បងទី១ឈ្មោះ លឿងច្រឹប ទី២ លឿងគន្ធា ទី៣ លឿងណារាត ទី៤ខ្ញុំ លឿងសុភ័ក្រ ទី៥លឿង សុភណ្ឌ័ ទី៦ លឿង សុភី ទី៧លឿងសុពៅ ទី៨លឿងម៉ារិទ្ធ

ក៖ ចាសទាំងអស់៨?

ខ៖ ទាំងអស់៨!

ក៖ ចាហើយបងកាលពីនៅពីកុមារភាព បងចូលចិត្តលេងអ្វីជាមួយនឹងបងប្អូនបងដែរ?

ខ៖ ខ្ញុំ នៅពីក្មេងខ្ញុំនៅតែជាមួយនឹងអ៊ំខ្ញុំ ខ្ញុំអត់មានដែលនៅជាមួយនឹងម្តាយខ្ញុំនោះទេ ពេលនុងម៉ាក់ខ្ញុំពិបាក ហើយពួកខ្ញុំឈឺ​គឺឈឺច្រើនណា​ដល់ពេលកូនបងខ្ញុំច្រឹបហ្នឹង គឺបងរ៉ាត បងគន្ធាអីសុតតែអ្នកឈឺ!

ក៖​ហឹម!

ខ៖ ដូចថាគាត់ពិបាកណាស់ ម៉ាក់ខ្ញុំលក់ដីយកមកមើលកូនទាំងអស់ចឹង ហើយបានម៉ាក់ខ្ញុំយកកូនមកផ្ញើនឹងអ៊ំ! ទាល់ប្រហែលជាអាយុ១១ឆ្នាំបានគាត់មកយកខ្ញុំវិញ ហ្នឹងកាលនុងគាត់រាងធូរធារមកវិញហើយ​គាត់មកយកខ្ញុំទៅវិញ យកខ្ញុំពីអ៊ំខ្ញុំទៅនៅជាមួយនឹងគាត់វិញ។

ក៖ ចាសហើយចឹងសម្រាប់កាលមុនបងប្អូនរបស់បងមានអនុស្សោវរីយ៏អ្វីជាមួយគ្នាដែរតើបងមានបានចង់ចាំដែរឬទេ?

ខ៖ កំសត់ណាស់!​លក់ឥវ៉ាន់ទូលលក់!​កំសត់តែម្តងណាបងប្អូន ទាល់តែគេមានប្តីមានអីចឹងគេរាងធូរធារ ហើយបើសិនជាកាលនៅពីក្មេងនោះកំសត់ៗណាស់គ្រួសារហ៎

ក៖ តស៊ូ!

ខ៖ ហ្នឹងហើយ!

ក៖ ហើយបងរៀនបានត្រឹមថ្នាក់ទីប៉ុន្នានដែរបង?

ខ៖ រៀនបានត្រឹមថ្នាក់ទី៩!

ក៖ អូ បានច្រើនដែរតើ !

ខ៖ហឹម!

ក៖ ចឹងកាលនុងបងមានចេះអាន ចេះសរសេរភាសាខ្មែរយើងបានល្អទេ?

ខ៖ ចេះអានសរសេរបានទាំងអស់

ក៖ ចុះភាសាផ្សេងពីខ្មែរ?

ខ៖ អត់! អង់គ្លេសចេះបាន១ម៉ាត់ៗ

ក៖ ចឹង!

ខ៖ ហ្នឹង!

ក៖ ហើយចុះផ្សេងពីអង់គ្លេសមានភាសាអ្វីផ្សេងទៀតដែរឬទេបង?ដូចជាចិនអី?

ខ៖ អត់ផង!

ក៖ ហើយកាលរៀនពេលនុងនៅឯណាដែរបង?

ខ៖ រៀននៅ! រៀនបឋមនៅសាលាសុធារស់! ចូលរៀននៅបឹងកេងកងបន្ត

ក៖ ចឹងនៅភ្នំពេញបងនេស?

ខ៖ ហ្នឹងហើយ!

ក៖ ចុះកាលទៅរៀននុងបានទៅជួលផ្ទះគេឬក៏នៅជាមួយអ្នកណាគេ?

ខ៖ កាលនុងផ្ទះនៅឯនុងតែម្តង ផ្ទះនៅទាល់មុខសុធារស់ហ្នឹងតែម្តង!

ក៖ ហឹម ហើយមកដល់ពេលឥឡូវនេះលក់អោយគេមែនបង?

ខ៖ អត់នោះទេបងនៅតែផ្ទះនៅកោះក្របី លក់តែផ្កាហ្នឹង!

ក៖ ហឹ!

ខ៖ រកស៊ីផ្កាហើយនិងមៀន!

ក៖ ចាស!

ខ៖ ហ្នឹងហើយតែ២មុខហ្នឹងនោះទេអូនណា!

ក៖ អូ!ល្អមែនទែន ការងារហ្នឹងខ្ញុំស្រលាញ់បងការងារមានផ្កាអីចឹងណា

ខ៖ ហ្នឹងហើយ!

ក៖ ហើយសព្វថ្ងៃសព្វថ្ងៃបងបានធ្វើរហូតមកដល់ពេលឥឡូវ?

ខ៖ ធ្វើរហូតមកដល់ពេលឥឡូវ ទើបតែថ្ងៃនេះទំនេរ ឈ្លៀតផ្អាក់ម៉ូយយក១ថ្ងៃ! មកលេងអ៊ំហ្នឹងណា!

ក៖ ចាស!

ខ៖ ចាស!

ក៖ ហើយបងស្រលាញ់ដែរអត់ការងារហ្នឹង?

ខ៖ ស្រលាញ់!ព្រោះមើលទៅវាកំលាំងញើសឈាមដោយខ្លួនឯងហើយដល់ពេលបានមកគឺសប្បាយ បើសិនជាយើងធ្វើការអោយគេមែនវាច្រើនតែហត់

ក៖ ត្រូវហើយ!

ខ៖ តាមម៉ោងគេកំណត់ហើយបើសិនជាតាមយើងរកស៊ី យើងចង់សម្រាកនៅស្មាប៉ុន្នានក៏បាន!

ក៖ ហឹម!

ខ៖ វាស្រួលតែម្តង!

ក៖ ចាស!ហើយចុះវាលំបាកដែរឬទេសម្រាប់បង?

ខ៖ វាមានខ្លះហើយយើងរកស៊ីពេលណាវាមានម៉ូយអោយថោកចឹងទៅ ម៉ូយអត់សូវកាម៉ង់ចឹងទៅវានៅសល់ច្រើនចឹងទៅណា វាលំបាកដល់ចឹងពេលណាទៅម៉ូយវាអត់សូវមានចឹងទៅផ្កានៅពេលភ្ជុំចឹងទៅ ផ្កាចឹងផ្តើមចុះអស់ ដល់ចឹងទៅផ្កាយើងយកអោយម៉ូយអត់សូវបានគឺតាមហ្នឹងចឹងទៅ ។

ក៖ ចុះបងទាក់ទង់នឹងបច្ចេកទេសការដាំហ្នឹងបងចេះពីជីដូនជីតា? ធ្លាប់ចេះពីណាមកដែលជំនាញ់ហ្នឹង?

ខ៖ តាខ្ញុំអ្នកដាំ កាលពីមុនដំបូងនៅកោះក្របីហ្នឹង! នេះប៉ារបស់ខ្ញុំនេះប្រាប់ទេណាថា កាលមុនមានតែ២ផ្ទះនោះទេដែលដាំផ្កាហ្នឹង! បានហើយចេះដាំមកតៗគ្នារហូតមក។

ក៖​ចាស!

ខ៖ ហឹម!

ក៖ ខ្ញុំស្រលាញ់ម៉ែនទែនឃើញផ្កានោះកោះក្របីស្អាតហើយចង់តែទៅជួយទិញនោះទេ ហាសៗ

ខ៖ ហ្នឹងចាក់ជាកំរង់អី ចាក់ទាល់តែនេះដែរនុងម៉ាដាក់បិណ្ឌហ្នឹងចាក់ទាល់ដល់ម៉ោង៨យប់អីនោះហ៎!បានឈប់ហើយ!

ក៖ ចាស!

ខ៖ គេយកច្រើនៗ

ក៖ យើងដាំដោយធម្មជាតិឬប្រើថ្នាំអ្វីជួយបានជាវាស្អាតចឹង?

ខ៖ ប្រើជីហ្នឹង!

ក៖ ប្រើជីបងហេស?

ខ៖ ហ្នឹងហើយ!ជីដាក់គុលនៅដើមវាអោយដើមវាល្អ ហើយផ្កា តែមានដង្កូវ ហ្នឹងនៅក្នុង១អាទិត្យគេបានថ្នាំ២ដង ដើម្បីការងារដង្កូវ តែបើសិនជាមិនបាញ់ទេ ស្អុយ ប៉ះអត់បាននោះទេអូន

ក៖ ដូចវាឆ្លងគ្នាយ៉ាងម៉េច!

ខ៖ ហ្នឹងហើយ ដឹងថាម៉ាអាទិត្យគេបាញ់ការពារដង្កូវ អត់មានថ្នាំអីឯណានោះទេ គ្រាន់តែការពារកុំអោយដង្កូវស៊ីផ្កាណា!

ក៖ ចាស! ហើយបងសម្រាប់ការបាញ់ហ្នឹងតិចលោប៉ះពាល់ដល់សុខភាពបងដែរទៅ?

ខ៖ ថ្នាំវាប៉ះពាល់ខ្លះចឹងហើយអូន!

ក៖ តែបងដាំខ្លួនឯង បាញ់ខ្លួនឯងឬក៏ជួលគេ?

ខ៖ ជួលគេ!

ក៖ អត់អីនោះទេចឹង! ចាសគេមានបច្ចេកទេសនៅក្នុងការបាញ់!

ខ៖​គេបាញ់គេឃ្លាំមុខ ពាក់ស្រោមដៃ ការពារទៀតឯណ៎បានគេចុះបាញ់!

ក៖ ចាស!​ហើយសម្រាប់នៅថ្ងៃអនាគត់តើបងចង់ផ្លាស់ប្តូរមុខរបរឬក៏ចង់ធ្វើវាដ៏ដែរឬក៏ចង់ពង្រីកវាទៀត?

ខ៖ បងមិនមែនចង់បានប៉ុណ្ណឹងនោះទេ បងចង់រកអីអាហ្នឹងទៀតទេចង់ទៅរកស៊ីអ្វីផ្សេងទៀត

ក៖ ចាស!

ខ៖ អោយវាបានធូរជាហ្នឹង! ១មុខបាននោះទេ មិនមែនវាបានរាល់តែថ្ងៃនោះទេអូន ពេលណាវា​ដូចជាផ្កាវាអត់មាន ផ្កាវានៅ១ឆ្នាំអត់មានចឹង វាតាមខែខ្លះមានខែខ្លះអត់ ខែខ្លះបេះបានបន្តិចៗចឹង។

ក៖ហឹម!

ខ៖ តែថាមកដល់ពេលឥលូវពេលភ្ជុំសម្បូរណាស់ ចឹងលឺថាតែប៉ុន្នានថ្ងៃហ្នឹង ចាប់ផ្តើមចុះអស់ទៀតហើយធ្លាប់១ចំការ៤ទៅ១០គីឡូ ស្រាប់តែឥឡូវសល់តែកន្លះគីឡូហ្នឹង។

ក៖ហឹម ហើយចំការបងប៉ុន្នានហិចតាដែរ?

ខ៖ ចំការហ្នឹង គេដាំជាក្បាលនោះទេ គេប្រើជាក្បាលអត់មានជាហិចតានោះទេ ក្បាល១០ម៉ែត្របណ្តោយ៣០។

ក៖ ចាស!

ខ៖ ហ្នឹងហើយ!

ក៖ ហើយបងសម្រាប់ថ្ងៃអនាគតទៅបងចង់ទុកមរតហ្នឹងអោយកូនរបស់បងដែរឬទេ?​ហើយឬចង់អោយគាត់បន្តនៅការងារហ្នឹងដែរឬទេបង?

ខ៖ អត់ទេ! ខ្ញុំចង់អោយកូនរៀនចប់ចូលធ្វើការធ្វើអីវិញ! មិនចង់អោយកូនមកធ្វើចំការចឹងនោះទេ! ហត់ណាស់!

ក៖ ហត់!

ខ៖ ហ្នឹងហើយហត់ណាស់!

ក៖ ហើយមកដល់ពេលកូនបងរៀនបានត្រឹមថ្នាក់ទីប៉ុន្នានហើយ?

ខ៖ បានទើបតែទី៤កូនបង! ហើយស្រីនៅតូចមិនទាន់ចូលរៀនផង ទើបតែបាន៣ឆ្នាំជាង

ក៖ ចាចឹងកូនបងស្រី១ប្រុស២?

ខ៖ ចាស!

ក៖ ចាស ហើយគាត់ទាំងអស់គ្នាហ្នឹង គេមានប្រាប់បងថាធំឡើងគេមានបំណងប្រាថ្នាចង់ធ្វើអ្វីដែរ?

ខ៖ លឺថាមីងស្រីចង់ធ្វើពេទ្យ!

ក៖ អូ!

ខ៖ ស្រលាញ់!

ក៖ ចាសហើយបងក៏គាំទ្រដែរបងនេស?

ខ៖ ហ្នឹងហើយ!

ក៖ ចាសហើយបងកាលនៅរៀនមានក្តីស្រមៃដែរឬទេធំឡើងចង់ធ្វើអ្វី?

ខ៖ ខាងគណនី ស្រលាញ់ខាងហ្នឹង ក៏ប៉ុន្តែពេលនុងជីវៈភាពវាមិនទាន់នេះ វាមិនអាចរៀនបាន ណាមួយសាលាវាមិនសូវនេះផង! ចឹងហើយឈប់រៀនតែម្តងទៅ​វាល្ងង់ឆោកណាស់

ក៖ ហឹមបងកាលសម័យនុង កាលពីដើមនុងយ៉ាងម៉េចដែលបានមិចក៏បានឈប់ត្រឹមថ្នាក់ទី៩ចឹង?

ខ៖ ហឹម​ហ្នឹងវារៀនវាយ៉ាប់ណាស់អូន កាលនុងដូចថាបងរៀនគឺទាបបំផុតបានលេខ៣ទៅលេខ៤ អន់បំផុត គឺលេខ៥ដែរ ។

ក៖ ហ្នឹងហើយ!

ខ៖ ដល់ពេលប្រឡងនេះស្រាប់តែលោតបានលេខ៣០ជាង

ក៖ ហឹម!

ខ៖ ឈ្លោះប្រកែកជាមួយគ្រូថាហើយមេរៀនចឹងដែរ ដូចគេដូចឯងអត់មានដែលធ្លាក់ដល់ចឹងនោះទេ!

ក៖ អត់ ទទួលយកអត់បាន!

ខ៖ទទួលយកអត់បាន ខ្ញុំដឹងមូលហេតុអ្វីបានជាគ្រូគាត់ដាក់ចឹងអោយខ្ញុំ ដល់ចឹងខ្ញុំខឹងចឹងហើយខ្ញុំឈប់រៀនតែម្តងទៅ

ក៖ ហឹម! បងអើយកាលនុង!

ខ៖ គ្រូមានលក់ពិន្ទុសិស្សខ្ញុំដឹង ខ្ញុំដឹងថាលទ្ធភាពខ្ញុំរៀនដល់ត្រឹមណា ខ្ញុំមិនអាចធ្លាក់ដល់ថ្នាក់លេខប៉ុណ្ណឹងបាននោះទេ!

ក៖ ហឹម!

ខ៖ ចឹងហើយខិល ចឹងបានថាយើងក្រចឹងហើយបានគេលក់ពិន្ទុបាន

ក៖ ចុះលទ្ធផលនៃការប្រឡងនោះផង បងឃើញយ៉ាងម៉េចដែរ? តើនៅពេលនុងបងមានបានឃើញគេចែកយ៉ាងម៉េចអោយបងដែរ ? នៅពេលនុងមិនគ្រូកែ​! ចឹងកាលនុងគាត់មិនចែកអោយសិស្សវិញ តើបងបានឃើញទេក្រដាស?

ខ៖ លទ្ធផលយើងល្អទាំងអស់ គ្រូកែលេខអោយយើងបានច្រើន!

ក៖ ចុះក្រដាសពិន្ទុវិញបងបូកសរុបមកយ៉ាងម៉េចដែរ?

ខ៖ កាលនុងបងអត់មានបានបូកនោះទេ ឃើញមកគឺធ្លាក់ទឹកចិត្តខឹងហើយឈប់រៀនតែម្តង!

ក៖ ហឹស!ជួនកាលគេអាច

ខ៖ ប្រឡងគឺបានពិន្ទុមកលេខប្រចាំឡើងដល់លេខ៣០ជាង ហើយខ្ញុំថាទៅអត់រួចនោះទេ

ក៖ ព្រោះអី មានអ្នកដែលគេរៀនមុនៗគេខំប្រឹងដែរចឹងទៅ គេលោតលេខដែរ ចឹងខ្លះលើសគ្នាបន្តិចៗចឹងទៅណាបង…

ខ៖ វាខុសបន្តិចបន្តួចនោះវាអត់អីនោះទេណាអូន វាខុសខ្លាំងណាស់ណា បងគិតថាខុសខ្លាំងមិនមែនមកពីបងរៀនមិនចេះនោះទេ ហើយពិន្ទុបងមើលនៅក្នុងការប្រឡងអត់មានដែរថាអននោះទេ។

ក៖ ហ្នឹងហើយ!

ខ៖ ត្រឹម៨ ៩អីអត់អីទេ នោះសាហាវម៉េច!

ក៖ ចឹងបងប្រាប់គ្រូដែរតើគ្រូអត់មានដោះស្រាយអោយទេ?

ខ៖ ហ្នឹងហើយ!

ក៖ ចឹងអត់មានប្រាប់ដល់បង​វិញថាមានមូលហេតុអ្វី?

ខ៖ អត់! ចឹងក៏ឈប់ដ៏ចឹងទៅប៉ាគាត់ស្តីអោយថា ហែងតស៊ូ បើសិនជាហែងស្រលាញ់ការរៀនណា! ខ្ញុំថាខ្ចិលតស៊ូណាស់ ក្ររៀនមិនឈ្នះកូនគេអ្នកមាននោះទេ បើសិនជាគេមិនបានរៀនក៏គេជាប់ដែរ តែប៉ុណ្ណឹង!

ក៖ ចុះឪពុកម្តាយបងកាលនុងគាត់ ប្រកបមុខរបរអ្វីដែរបង?

ខ៖ គាត់ហេស?គាត់នុងគាត់នៅតែភ្នំពេញ គាត់លក់មុខរបរតែនៅផ្សារហ្នឹង! កំពង់តែឥឡូវកំពង់តែនៅផ្ទះ គឺនៅផ្ទះចំការវិញហើយ! រកតែផ្កាអីវិញ ដល់ពេលខ្ញុំកាលនៅពីក្មេងរស់នៅឯភ្នំពេញដល់ឡើងទៅចាស់ៗទៅរកអត់បានក៏ទៅរកនៅចំការវិញ។

ក៖ ហឹម!របៀបថាលក់ឥវ៉ាន់ចាប់ហួយហេសនៅកាលនុង?

ខ៖ ហ្នឹងហើយ!

ក៖ ហើយគាត់ទាំង២នាក់ឈ្មោះអ្វីដែរបង?

ខ៖ ឈ្មោះ លីរដ្ឋហើយ ម៉ាក់ខ្ញុំឈ្មោះ លឹមហួន។

ក៖ គាត់មានអាយុព្រះជន្មនៅរស់សព្វថ្ងៃនឹងតើហេស?

ខ៖ ចាស!

ក៖ គាត់អាយុប៉ុន្នានហើយឆ្នាំហ្នឹង?

ខ៖ ប៉ាខ្ញុំដូចជា៦០ជាងហើយ ៦៥ទៅ៦៦ហើយ ដល់ពេលម៉ាក់ខ្ញុំ៦១!

ក៖ ហើយចុះតើបងចាំថ្ងៃខែឆ្នាំកំណើតរបស់ពួកគាត់ដែរឬទេ?

ខ៖ អត់ដែរដឹង អត់ដែរសួរគាត់ ដឹងតែអាយុ!

ក៖ ចាសហើយបងគិតថាឪពុកម្តាយរបស់បងគាត់ជាមនុស្សបែបណាដែរសម្រាប់បង?

ខ៖ សម្រាប់ខ្ញុំគាត់តស៊ូណាស់​ចិញ្ចឹមកូនដល់ទៅ៨នាក់ ដោយសារកូនឈឺគាត់លក់ឥវ៉ាន់ លក់ដីលក់ផ្ទះមកស្រុកអស់ គាត់តស៊ូដល់មានផ្ទះ ទិញដីផ្ទះអីអោយកូនបានមកនៅវិញទាល់តែបាន! គាត់តស៊ូណាស់ ហើយចឹងមានអ្នកណាមើលឃើញ ម៉ាក់ប៉ាខ្ញុំល្អណាស់ គាត់តស៊ូដើម្បីកូន! អត់ហ៊ានធ្វើស្អី គាត់ស្អីក៏ហ៊ានលះបង់ដែរ។

ក៖ ចាសត្រូវហើយនៅក្នុងនាមជាម្តាយ ហើយគាត់មានទូន្មានបានថាយ៉ាងម៉េចខ្លះដែរបង?

ខ៖ គាត់គ្រាន់តែប្រាប់ខ្ញុំថា ធ្វើអីតែល្អៗទៅ របស់ដែលសង្គមអត់ចូលចិត្តកុំប៉ះពាល់និយាយតែប៉ុណ្ណឹងប្រដៅកូនហ្នឹងណា!

ក៖ បងចាំមកដល់ឥឡូវហ្នឹងអត់ភ្លេចទេណ៎ ហើយក្នុងនាមជាឥឡូវ ជាម្តាយគេដែលតើបងមានអ្វីប្រាប់ដល់កូនបងដែរ?

ខ៖ បងមានអីមានតែពាក្យប្រាប់អោយកូនរៀន! ហើយធ្វើយ៉ាងម៉េចក៏ដោយកុំប៉ះពាល់ណាអាថ្នាំញៀនអាថ្នាំអីហ្នឹង ខ្ញុំប្រដៅតាំងពីតូចថាកុំអោយសោះកូន កុំមើលទៅ អត់គេកូនឯងឃើញថា កូនឯងផុតមករូបរាងថាយ៉ាងម៉េច? ញឿនថ្នាំធ្វើបាបម្តាយឪយ៉ាងម៉េច? ប្រដៅវានៅពេលពីតូចអោយហើយ! ហើយចឹងធំឡើងប្រដៅវាហួយពេលហើយ ចេះប្រាប់វាប៉ិនៗហ្នឹងចឹងទៅណា! ថាម៉ាក់ខ្ញុំប្រដៅខ្ញុំកាលពីក្មេងមកចឹងណា!...

ក៖ ចាស

ខ៖ ដើរតែផ្លូវត្រូវខ្ញុំអត់មានដើរតាមផ្លូវខុស!

ក៖ ចាស! ដើម្បីប្រជាពលរដ្ឋល្អ នៅក្នុងសង្គម កូនល្អដែរ! ចាស

ខ៖ ចាស

ក៖ ហើយបងខ្លួនឯងតែម្តង កាលពីមុនបងមានធ្លាប់កើតទាន់ជីដូនជីតាខាងឪពុកខាងម្តាយរបស់បងកាលពីមុនមកអត់?

ខ៖ អត់! គាត់ស្លាប់កាលពីមុនមកហើយតានុងណា! តាហ្នឹងយាយហ្នឹងណា!

ក៖ ទាំងសងខាងតែម្តង?

ខ៖ ហ្នឹងហើយ!

ក៖ ហើយចឹងបងមានដឹងរឿងអ្វីខ្លះចំពោះពួកគាត់ដែរ?

ខ៖ តាខ្ញុំនិយាយថា ពេលអាពតចូលហ្នឹង យកគាត់ទៅវ៉ៃចោល កាលនុងតារបស់ខ្ញុំបានប្រាប់ថាចឹងថាយកទៅវ៉ៃចោល គាត់ថាលំបាកណាស់នៅប៉ុលពតនោះហ៎ គាត់ថាពួកខ្ញុំរាល់តែថ្ងៃបានបាយបានអីញ៉ាំដែរហ្នឹង កុំត្រពីតពាសហូបអីចឹងដែរណា ឃើញហូបបាយជ្រុះចឹងគាត់ថាត្រពីតត្រពាស កាលជំនាន់ប៉ុលពត សម្ល១ចានបានអង្កតែ១គ្រប់ទៅ២គ្រប់អីនោះទេ…

ក៖ ហឹស

ខ៖ ថាច្រើនពេកនោះផងមាន៣គ្រប់ហ៎ ខ្លះមានតែទឹកអង្ក១គ្រប់ហ្នឹង! ចឹងបានប្រាប់គាត់ថាកុំអោយខ្ជីខ្ជាយស្តាយ!

ក៖ ចាត្រូវហើយកាលសម័យនោះហ៎បង ហើយបងខ្លួនឯងពេលនុងឃើញផ្ទះបានមានសម័យបែបណាដែរកាលនៅជំនាន់នុង?

ខ៖ ខ្ញុំដឹងខ្ញុំធំដឹងក្តីឡើង ខ្ញុំនៅជាមួយនឹងអ៊ំខ្ញុំតែម្តង ខ្ញុំភ្លេចថា ខ្ញុំនៅជាមួយនឹងអ៊ំខ្ញុំកាលពីតូច ខ្ញុំបានថាខ្ញុំនៅជាមួយអ៊ំ! ចាំថាបាននៅជាមួយនឹងអ៊ំ

ក៖ កាលនុងយ៉ាងម៉េចទៅអ៊ំបាននៅជាមួយនឹងអ៊ំ?

ខ៖ កាលនុងអ៊ំគាត់រកអីនៅឯភ្នំពេញ! គាត់ផ្ញើខ្ញុំរៀន កាលពីមុនហ្នឹងខ្ញុំរៀននៅកោះក្របី ដល់ពេលហើយទៅគាត់បានផ្ញើខ្ញុំរៀន ចឹងហើយខ្ញុំដឹងថាគាត់យកខ្ញុំទៅរៀននៅឯភ្នំពេញបន្តទៀត! រៀនបានប៉ុន្នាននោះទេ រៀនបានតែ២ឆ្នាំគាត់បានយកខ្ញុំទៅបន្តទៀតកាលនុង!

ក៖ តើជីវិតនៅកាលនុងអត់មានអីឯណាបងហេស?

ខ៖អត់អីនោះផង!

ក៖ ចុះរស់នៅឯភ្នំពេញ តើនៅឯស្រុកឯណាបានល្អជាងសម្រាប់បង?

ខ៖ ល្អម៉្យាងម្នាក់! ព្រោះអីយើងនៅចំការ បើសិនជាយើងនៅឯភ្នំពេញទៅ យើងសប្បាយហើយ តែថានៅចំការនោះក៏ម៉្យាងដែរ! ចឹងយើងវាស្ងត់វាស្រួលមិនពិបាកដើរ ដូចថាក្មេងទៅផ្លូវរញ៉េរញ៉ៃឆ្លងអីចឹងណា ពេលនៅភ្នំពេញឡានម៉ូតូច្រើនណាស់ណា បើសិនជានៅចំការនោះអត់ទេ នៅតែក្នុងផ្ទះលេងផ្ទះហ្នឹង នៅក្រោមដើមមៀនហ្នឹង!

ក៖ហឹម

ខ៖​ហើយបើសិនជានៅឯភ្នំពេញ ភ្លេចខ្លួនមិនបានក្រឡេកនៅគឺសុតតែម៉ូតូនិងឡាន ចឹងនៅឯភ្នំពេញសប្បាយម្យ៉ាង និងចំការសប្បាយម៉្យាង!

ក៖ ចាស!​តែបងឧស្សាហ៏ឡើងចុះភ្នំពេញដែរឬទេចឹង?

ខ៖ ធ្វើយ៉ាងម៉េចអោយកូនទៅលេងនៅកោះពេជ្យ

ក៖ ចាសកំសាន្តអារម្មណ៏

ខ៖ ចាស

ក៖ ហើយបងកាលពីសម័យមុនហ្នឹង បងបានរៀបការនៅឯឆ្នាំណាដែរបងមានបានចាំដែរឬទេ?

ខ៖ បងអត់មានបានការនោះទេ!

ក៖ ចឹងរៀបហ៎បងហេស?

ខ៖ ហ្នឹងហើយ!

ក៖អូ!ចឹងបងស្រលាញ់គ្នាដោយចិត្តហ្នឹងចិត្ត?

ខ៖ ចាស

ក៖​ហើយកាលនុងបងយល់ឃើញយ៉ាងម៉េចដែរបានបងស្រលាញ់គ្នាយកចិត្តនិងចិត្តចឹងណា បើឃើញបងប្រុសនៅពេលណាដែរ?

ខ៖ គាត់ទៅនៅឯនុងដែរ! គាត់បានប្តីនៅកោះក្របី! បានស្គាល់គ្នាពីនុងមករហូត ហើយចឹងបានថាម៉ាក់របស់ខ្ញុំអត់អោយយក

ក៖ បងមានគិតថាបងប្រុសគាត់មានចំណុចអ្វីដែរធ្វើអោយបងស្រលាញ់គាត់?បងអាចប្រាប់បានដែរឬទេ?

ខ៖ គាត់ពូកែ! ចូលចិត្តនិយាយច្រើន! និយាយច្រើនចឹងហើយមានអារម្មណ៏ថាទាក់ទាញណា មនុស្សមានប្រជាប្រិយណា!...

ក៖ ហាសៗ មកដល់ឥឡូវនេះយ៉ាងម៉េចដែរបង?

ខ៖ មកដល់ឥឡូវហ្នឹងគឺនៅតែចឹង ប្រជាប្រិយច្រើនពេកគេយកទៅបាត់ហើយ

ក៖ ហឹសបងអើយ! ហើយបងការពីមុន មុនហ្នឹងយកគ្នាដូចថាបងឃើញបងប្រុសមានការងារអ្វីអត់ឬក៏អ្វីដែរ?

ខ៖ អត់មានអី មានអីសោះ!

ក៖ ហឹម តែដល់ពេលសម្រាប់បងមានកូនអត់បង?

ខ៖ ខ្ញុំ២!

ក៖ ចឹងតែ២ហ្នឹងទេបងហ៎?

ខ៖ ហ្នឹងហើយតែ២! ប្រុស១ ស្រី១

ក៖ អូហ្នឹងហើយចាស!ហើយចឹងសម្រាប់បងផ្ទាល់ សម្រាប់បងប្រុសមកដល់ពេលឥឡូវ គាត់មានទាក់ទងជាមួយនឹងបងដែរអត់?

ខ៖ រាល់ថ្ងៃនៅផ្តល់លុយអោយកូនហ្នឹង! បុណ្យទានចឹងផ្តល់អោយ ផ្តល់រហូតចឹងទៅណា ជួយចិញ្ចឹម!...

ក៖ គាត់ជួយចិញ្ចឹម

ខ៖ ហ្នឹងហើយជួយចិញ្ចឹម

ក៖ តើបងគិតយ៉ាងម៉េចដែរ បើសិនជាគាត់យកអ្នកផ្សេងរាល់ថ្ងៃហ្នឹង គាត់អត់មានរស់នៅជាមួយនឹងបងអីចឹងណា?

ខ៖ ល្អតើអូន! ការនុងមានប្រពន្ធក្រោយបងអត់មានបានដឹងផង!

ក៖ហឹម

ខ៖ ចឹងបងអាណិតណាស់ ខ្ចិលអោយទៅគេតែម្តងទៅ ចឹងថាខាងនោះមានកូនហើយជ្រុះអោយទៅ យើងនៅមើលថែកូនបានហើយចឹងខ្ចិល! ប្រាថ្នាខ្ចិលយកមកវិញអាចចិញ្ចឹមកូនបាន មិនបាច់ពឹងគេណា ចឹងបងមិនបាច់យកមកវិញនោះទេ! (គាត់និយាយក្រៅថា៖ នេះផ្ទះខាងប្តី ហើយនេះបងស្រីថ្លៃរបស់ខ្ញុំនេះ!)

ក៖ ចាស

ខ៖ ចាសហ្នឹងហើយ

ក៖ សរសើរបងរាំម៉ាំណា ចុះបងមានចង់យកស្វាមី១ទៀតអត់?

ខ៖ ហឹមនៅក្នុងចិត្តបង មិនដឹងអ្នកណានោះទេ បើសិនជាបងអត់ទេ បងដឹងថាកូន២ហ្នឹងបានអាចចិញ្ចឹមបានបងអត់មានថាត្រូវគេជួយនោះទេ ដល់ចឹងខ្ញុំមានកូនស្រីនឹកឃើញ ហើយមានឪពុក១ទៀត ថ្ងៃនេះយើងស្រលាញ់កូន ហើយដល់ពេលយើងបានប្តីមក ចិត្តស្រលាញ់ប្តីនេះជាកូនទៀតណា មើលវាមិនឃើញនោះទេ មើលឪខ្លួនឯងមាននៅកាត់ការកូនហ្នឹង គ្រាន់តែឪចុង រកឃើញច្រើនដែរចឹងហើយបានអត់ដាច់ចិត្តយក! ខ្លាចធ្វើបាបកូន។

ក៖ ហឹម ឥឡូវនេះក៏បងអត់ទាន់ជួបបើសិនជាបងជួបក៏បងពិចារណាដែរបងណ៎?

ខ៖ ហ្នឹងហើយ!

ក៖ ចា

ខ៖ តែថាទៅយកវាមិនកើតចាំមើលសិន! តែគ្រាន់គិតថា! សព្វថ្ងៃនេះវាគិតតែប៉ុណ្ណឹងថាមិនចង់បានខ្លាចជួបដូចជាមុនទៀត! ដូចប្តីខ្ញុំមុន! ទទួលយូរៗទៅបែកឆ្វេងទៀត

ក៖ ហឹមតែបងអត់មានដែលធ្វើបាបចិត្តបងក្រៅពីយកមនុស្សស្រីក្រៅ?

ខ៖ អត់ទេ!

ក៖ ហ្នឹង

ខ៖ អត់សោះតែម្តង ធ្វើបាបតែរឿងហ្នឹង រឿងស្រីតែ១មុខហ្នឹង អត់ដែរវ៉ៃ អត់មានដែរអីទាំងអស់ហ្នឹង គាត់មិនដែរស្រែគំហកអីអោយគ្នាដែរ ឈ្លោះគ្នាចឹង ដឹងថាមានស្រីចឹង ប្រកែកគ្នាតែ២ម៉ាត ដើរចេញរាងខ្លួនហើយ គេមកផ្ទះគេហើយខ្ញុំមកផ្ទះខ្ញុំ

ក៖ ហឹមចាស! ហើយបងកាលពីមុនទាន់រៀបការ នៅពេលបងបានស្រលាញ់គ្នាហ្នឹង ឪពុកម្តាយបងមានខឹងបងខ្លាំងដេស?

ខ៖ គាត់ខឹង! ខឹងទៅម៉ា ដូចថាគាត់មិនទៅខឹងបានប៉ុន្នាន! នេះទាញ់ទៅតាមធម៍ព្រះថាយើងកើតតាមកម្ម ថ្ងៃនេះរឿងរបស់ហែង! ហែងអត់ដឹង កូនណាគាត់រៀបចំអោយខុស គាត់ទាំងអស់ គាត់ថាហ្នឹងខ្លួនឯងចឹងកុំតូចចិត្តស្នេហាកាលពីពេលមុនដំបូងអត់មានអីសោះ ប្តីរបស់ខ្ញុំកាលពីមុនដំបូងអត់មានអីសោះទេ កំពង់តែស្រលាញ់តែចុងក្រោយមិនដឹងអីទៅបែកឆ្វេងទៅបែកស្តាំ។

ក៖ចាសចិត្តមនុស្សមើលទៅវាមិនឃើញណាបង! តែសរសើរបងដែរថា ចិត្តរឹងម៉ាំង ហើយបងអាចចិញ្ចឹមខ្លួនឯងហើយនឹងកូនបាន ហើយសម្រាប់បងតែម្តង តើបងមានការលំបាកអ្វីដែលបងចង់ចាំអត់មានភ្លេចសោះតែម្តងនៅក្នុងជីវិតបង?

ខ៖​បងហេស លំបាកណាស់ លំបាកតែរឿងប្តី១មុខ ប្តីនោះគឺថាអត់ឆ្អែកណា តែប៉ុណ្ណឹងនោះទេ រឿងគ្រួសារអត់ទេ ម្តាយឪបងប្អូនអត់មាន។

ក៖ ហើយចុះពេលបងពិបាកចិត្តបងតែងតែធ្វើអ្វីដែរ?

ខ៖ ពេលបងលំបាកចិត្ត បងនាំកូនដើរលេង ពេលណាលំបាកចិត្តឌុបកូនដើរលេងចឹង នាំកូនដើរទៅញ៉ាំអីចឹងទៅហើយមកផ្ទះវិញហើយ!

ក៖ ហើយបងគិតថាជីវិតរបស់បងតាំងពីមុនមកដល់ពេលឥឡូវនេះតើមានការផ្លាស់ប្តូរអ្វីគេខ្លះដែរបង?

ខ៖ ផ្លាស់ប្តូអូន ពេលបងនៅជាមួយនឹងប្តីបងគិតច្រើនពិបាកចិត្ត ហើយដល់ពេលបងលែងលះគ្នា នៅតែ៣នាក់ម្តាយកូនហ្នឹងវាសប្បាយចិត្ត បើយើងរកបានប៉ុន្នានយើងនៅសល់ប៉ុណ្ណឹង កាលនាំកូនពេលនុងបានហើយ! ដូចថាបើសិនជានៅ៣នាក់នោះសប្បាយចិត្តជាង!

ក៖ ចាស! ចឹងបានកូនរួចហើយគាត់ធំ គាត់ចេះចឹងទៅ គាត់អាចជួយបងវិញទៀត! ចាសដូចថាយើងមានសុភមង្គលនៅក្នុងក្រុមគ្រួសារយើងណាបងណ៎! ហើយសម្រាប់រឿងល្អៗដែលធ្វើអោយបងសប្បាយចិត្តតើមានអ្វីគេខ្លះដែរ?

ខ៖ រាល់តែថ្ងៃហ្នឹងមានតែកូន ប៉ាម៉ាក់ហ្នឹង រាល់តែថ្ងៃដើរលេងនិយាយជាមួយនឹងគាត់ទៅសប្បាយចិត្តហើយលែងគិតពីអ្វីទាំងអស់ ។

ក៖ ចាស

ខ៖ ដឹងតែនៅផ្ទះនោះលេងទៅ ចឹងវាមានក្តីសុខនៅក្នុងគ្រួសារ

ក៖ ហឹមចាស! ចឹងមានរឿងអ្វីដែលធ្វើអោយបងមានក្តីសុខចំពោះខ្លួនឯងដែរបង?

ខ៖ ហឹមនៅនោះទេ! អត់មាននោះទេ…

ក៖ ចុះចំការក៏បងមាន ចេះជំនាញ ចេះរកលុយចិញ្ចឹមកូននេះទៀតហ្នឹង​គឺជារឿងដែរបងអាចធ្វើបាបហើយ!

ខ៖ មានដែរ តែមានហ្នឹងវាគ្រាន់តែថា បងគិតថាដៃបងមានតែ២បងអាចចិញ្ចឹមកូនបានរស់បាន គ្រាន់តែប៉ុណ្ណឹង បងឃើញអ្នកខ្លះកូននៅតាមផ្លូវនៅតាមអី បងគិតថាបងចិញ្ចឹមកូនបានបងអត់ខ្វល់ហ្នឹង គ្រាន់បានប៉ុណ្ណឹងសរសើរខ្លួនឯងត្រង់ហ្នឹង!។

ក៖ ចាសខ្ញុំក៏សរសើរបងដែរ ខំប្រឹងតស៊ូ! ហើយសម្រាប់ជីវិតរបស់បងរឿងដែរធ្វើអោយបងចង់ចាំ អត់ភ្លេចសោះមានដែរឬទេបង?ទាំងល្អទាំងអាក្រក់អី មាននឹកឃើញមកម្តងៗអី?ខ

ខ៖ ខ្ញុំហេស! រឿងល្អ នឹកឃើញប៉ាខ្ញុំប្រដៅទូន្មាន រឿងល្អៗចាំ​រឿងដែរថាពិបាកគិតតែម្តងគឺរឿងប្តី! ធ្វើអោយឈឺចាប់នោះ …

ក៖ ហឹមហើយបងទំនេរៗចូលចិត្តធ្វើអ្វីដែរ?

ខ៖ ទំនេរៗគឺចាក់ផ្កាចឹង ហើយអស់ពីចាក់ផ្កាហើយចឹងនៅផ្ទះអង្គុយលេងអត់មានទៅឯណានោះទេ ទាល់តែថ្ងៃណាត្រូវនាំកូនមកភ្នំពេញចឹងទៅ តែថាអត់នៅតែផ្ទះអត់មានដែរដើរនោះទេ

ក៖ ហឹស

ខ៖ ចាក់ផ្កាហើយរៀបចំដាក់ខ្លាសសេអោយម៉ូយហើយ ដេកនៅផ្ទះ អត់មានដើរទៅឯណានោះទេ!

ក៖ ចាស! ចុះចំណង់ចំណូលចិត្តមុខម្ហូបវិញតើបងចូលចិត្តពិសារមុខម្ហូបអ្វីដែរ?

ខ៖ ខ្ញុំហេស?ត្រីឆៀនប្រឡាក់ឆៀន

ក៖ ចូលចិត្តតែម្តងបងហេស?

ខ៖ ចាស

ក៖ ឆ្ងាញ់!

គ៖​(អូននៅជិតនោះនិយាយថា៖ ចូលចិត្ត)

ក៖ និយាយក្រៅ(អូនថាចូលចិត្តអី?)

គ៖ ចូលចិត្តឆាខ្ញី ជាមួយមាន់

ក៖( និយាយក្រៅ)ឆាខ្ញីជាមួយសាច់មាន់អូនហេស!

ហើយបងតើបងគិតថាមុខម្ហូបអ្វីដែលបានធ្វើឆ្ងាញ់ហើយចូលចិត្តពិសារទៀត?

ខ៖ មុខម្ហូបហេស! ឆ្ងាញ់អ្នកផ្ទះខ្ញុំចូលចិត្តជាងគេគឺចំហ៊ុយផ្អក់ត្រី គាត់ចូលចិត្តអោយខ្ញុំធ្វើហើលយនិងចំហ៊ុយប្រហុក! ដាក់ពងទានិងសាច់ជ្រូកជញ្ជាំងអីហ្នឹង ផ្អក់ពងត្រីអីហ្នឹងចូលចិត្តណាស់!

ក៖ ហឹម

ខ៖ តែថាគាត់អោយខ្ញុំមុខម្ហូបនោះគាត់អោយខ្ញុំធ្វើអាហ្នឹងហើយ គាត់ថាធ្វើទៅប្រៃ ហើយពងត្រីទោះថាឆ្អាបក៏ខ្ញុំភ្លក់ដែរ ព្រោះខ្លាចប្រៃ ព្រោះអីអាហ្នឹងវាមិនចូលជាសម្លនោះទេណា! ជួនកាលពងខ្លះមានប្រៃមានសាបយើងទិញមកអត់ដឹងនោះទេ ចឹងត្រូវភ្លក់មើល ហើយថាខ្ញុំធ្វើចឹង បើសិនជាគាត់ចង់ហូបនោះគាត់ប្រើខ្ញុំអោយហើយ!

ក៖ ចាសហើយសម្រាប់ចំណង់ចំណូលចិត្តខាងតន្រី្តវិញបងមានអ្វីខ្លះដែរ?

ខ៖ បទពីដើម! កាលខ្ញុំដេកខ្ញុំស្តាប់បទពីដើម ខ្ញុំស្តាប់បទធម្មតាសព្វថ្ងៃហ្នឹងបទសម័យ!

ក៖ អ្នកចម្រៀងរូបណាដែរបងចូលចិត្ត?

ខ៖ និយាយបទសម័យឥឡូវតែថាណាមានបទថ្មីៗនោះគឺបើកស្តាប់ហើយ

ក៖ ចឹងបើកស្តាប់ទាំងអស់?

ខ៖ ហ្នឹងហើយ

ក៖ ចុះចំណង់ជើងបងមានចាំដែរឬទេ?

ខ៖ ចាំតើ តែសុតតែបទក្មេងៗហ្នឹងណា! ក្មេងៗនៅពេលឥឡូវនេះនៅស្ទូយៗ

ក៖ ចឹងសប្បាយ!

ខ៖ ហ្នឹងហើយ! ដល់ពេលខ្លះទៅ បងនៅផ្ទះចឹង ដល់ពេលស្តាប់ទៅគឺបទជំនាន់ដើម លោកតាស៊ុនស៊ីសាមុត ហើយនិងរស់សិរីសុធា បទរបស់គាត់ពិរោះ ហើយអន្លុងអន្លោត …

ក៖ ចាសចឹងស្តាប់ទៅងងុយគេ ហើយដេកលក់បាត់!

ខ៖ ហ្នឹងហើយ!

ក៖ ចាសហើយដល់ពេលបទសម័យឥឡូវបងស្តាប់នៅពេលដែលបងចង់ស្តាប់ចឹងទៅ?

ខ៖ ហ្នឹងហើយ

ក៖ ហើយបងចេះរាំចេះច្រៀងដែរឬទេបង?

ខ៖ ចេះតើច្រៀង តែសម្លេងអត់ពិរោះទៅអង្គុយមើលតែគេនុង បានមើលគេតែ២ទៅ៣បទហ្នឹង ស្រលាញ់ណាស់តែថាយើងសម្លេងវាអត់មានពិរោះ ដល់ចឹងទៅនោះអង្គុយមើលតែគេហ្នឹង ឃើញគេច្រៀងពិរោះអីចឹងទៅអង្គុយមើលតែគេហ្នឹង។

ក៖ ចឹងទៅច្រៀងទៅអីចឹង!

ខ៖ ហើយមិត្តភក្តិរបស់ខ្ញុំស្រីៗតែ៣ទៅ៤នាក់ សុតតែស្រីៗ ដល់ពេលយូរទៅគេថាហែកឯងខ្ទើយទេហេស ដើរតែពួកហែងប៉ុន្នានហ្នឹង?

ក៖ ហាសៗ

ខ៖ ចឹងដើរតែស្រីៗប៉ុន្នាននាក់ហ្នឹង!

ក៖ ចាសសប្បាយបរិយាកាស!

ខ៖​ហ្នឹងហើយ

ក៖ ហើយបងសម្រាប់បងផ្ទាល់តែម្តង ទៅថ្ងៃអនាគតបងចង់បានអ្វីផ្សេងក្រៅពីក្រុមគ្រួសារសប្បាយចិត្តនៅក្នុង គោលបំណងរបស់បងណា?

ខ៖ គោលបំណងរបស់បងរាល់តែថ្ងៃអត់មានចង់បានអ្វីទេ ចង់បានតែអោយកូនរៀនចប់តែម្តង ចង់អោយកូនមានអនាគត ចឹងបានថាបើសិនជាបានចូលទៅធ្វើការទៅ រកស៊ីវាហត់នឿយ ប៉ុនតែយ៉ាងម៉េចអោយកូនបានរកស៊ីទៅបានចប់ពូកែអីដូចគេ មិនបានពូកែដូចជាគេអោយតែរៀនចប់!

ក៖ ហើយរាល់ថ្ងៃបងទៅវត្តដែរទេបង?

ខ៖​ទៅតើអូន!

ក៖ ក្រុមគ្រួសារបងអីគាត់ជឿនៅលើព្រះពុទ្ធសាសនាយើងតើហេស?

ខ៖ ជឿតើ!

ក៖ តើមានកម្មវិធីបុណ្យអ្វីដែរដែលបងតែងតែ ប្រារពប្រតិបត្តិតាមព្រះពុទ្ធសាសនាយើង?

ខ៖ និយាយទៅទាំងអស់តែម្តង​ ដែលនៅក្នុងព្រះពុទ្ធសាសនាយើងជាពិសេសនៅថ្ងៃសីល នៅវត្តគល់ទទឹងយើងហ្នឹង!

ក៖ ហើយពេលបងទៅវត្តទៅអីហ្នឹងបងជឿទៅលើព្រះពុទ្ធសាសនាយើងដោយសារតែមូលហេតុអ្វីដែរ?

ខ៖ បងជឿតាមកម្ម ដូចលោកនិយាយថា បើសិនជាយើងអត់មានកម្មនោះយើងអត់បានជួបគ្នានោះទេ!

ក៖ហឹម

ខ៖ទាល់តែយើងមានកម្មជាមួយគ្នាទើបបានជួបគ្នា ដូចថាអូនឯងទាល់តែស្តាប់លោកដូចបងបានដឹងថា ព្រះពុទ្ធទូន្មានមកល្អណាស់! ចឹងលោកតានៅវត្តគោលទទឹងនេះផូសអីនេះ គាត់បានផូសមករាល់តែល្ងាច!

ក៖ ចាស!បងហើយសម្រាប់ព្រះពុទ្ធសាសនាយើងបងគិតថាព្រះពុទ្ធសាសនាយើងបានជួយលើកផ្លូវចិត្តផ្លូវកាយយ៉ាងម៉េចដែរ?

ខ៖ ជួយថាពេលណាបងពិបាកចិត្តចឹងទៅ បងទៅស្តាប់ធម៏នៅវត្តគល់ទទឹងដល់ពេលណាទៅធូរ ពេលល្ងាចឡើងគេចាក់ស្តាប់ហើយ​ម៉ោង៥ចាប់ផ្តើមចាក់ស្តាប់ហើយនៅក្នុងវត្តហ្នឹង នៅម៉ាបរិវានវត្តហ្នឹង លឺទាំងអស់! ដល់ចឹងមានមាត់ស្រះទឹកនុងមួយទៅ អង្គុយនៅមាត់ស្រះទឹក ហើយអង្គុយស្តាប់ធម៏ គិតដោយខ្លួនឯងថាផលបុណ្យផលកម្មអីចឹង!

ក៖ ចាសល្អមែនទែន ដល់ពេលថាស្តាប់ទៅចេះជួយផ្លូវចិត្តយើងណា!

ខ៖​ហឹម

ក៖ ហើយបងជាចុងក្រោយ តើបងមានពាក្យពេចន៏អ្វីដើម្បីផ្តែផ្តាំដល់កូនចៅជំនាន់ក្រោយ ជាពិសេសកូនចៅរបស់បងតែម្តង ដែលគេបានស្តាប់សម្លេងរបស់បងណា?

ខ៖ បងគ្រាន់តែផ្តាំថាស្តាប់ឪពុកម្តាយប្រដៅទៅអត់មានដែរខុសនោះទេ ចឹងបានថាបើសិនជាគាត់ប្រដៅមកគឺបានល្អ អត់មានថាគាត់ប្រដៅមកថាខុសនោះទេ! ស្តាប់ម្តាយវាល្អជាង!

ក៖ ហឹម

ខ៖ ដូចជារឿងគ្រួសារចឹង ដូចជាបងជាគំរូ អ្នកខ្លះស្តាប់ម្តាយមកគឺបានតាមផ្លូវល្អ តែអ្នកខ្លះទៀតអត់នោះទេចឹង យើងឃើញហើយស្រលាញ់ចិត្តឯងវាបានប៉ុន្នាន តែដំបូង ដល់ពេលចុងក្រោយវាចឹង បែកបាកគ្នាអីៗ​

ក៖ ចឹងបងមានតែប៉ុណ្ណឹងនោះទេបង?

ខ៖ ចាស

ក៖ ចាសអរគុណបងច្រើននៅថ្ងៃនេះនៅក្នុងការសម្ភាស ចឹងការសម្ភាសនៅថ្ងៃនេះបើសិនជាខាងសាលាគេចង់ដាក់សម្លេងរបស់បងនៅក្នុងវេបសាយខាងសាលាដែរមានគេហៈទំព័រwww.cambodianoralhistory.byu.edu ដើម្បីទុកអោយកូនចៅជំនាន់ក្រោយគេមានឱកាសចូលទៅស្តាប់សម្លេងបងណា?

ខ៖ ចាស!

ក៖ ហើយហ្នឹងថតរូបរបស់បង១ស្លឹក ភ្ជាប់ជាមួយនឹងសម្លេងបងដែរ?

ខ៖ ចាស!